
IRIZPENA, ARABAKO LURRALDE HISTORIKOAN BEHIEN ERRINOTRAKEITIS INFEKZIOSOA (IBR) PREBENITU, KONTROLATU ETA DESAGERRARAZTEKO PROGRAMAREN NAHITAEZKOTASUNA EZARTZEN DUEN FORU GOBERNU KONTSEILUAREN FORU DEKRETUAREN PROIEKTUARI BURUZKOA (2026ko ekainaren 4ko bilkura).
I. EGITATEZKO AURREKARIAK
Nekazaritza zuzendariak, 2026ko apirilaren 9an, Arabako Lurralde Historikoan behien errinotrakeitis infekziosoa (IBR) prebenitu, kontrolatu eta desagerrarazteko programa nahitaezkoa dela ezartzen duen Foru Gobernu Kontseiluaren foru dekretuaren proiektua bidali zuen, kontsulta batzorde honek nahitaezko txostena egin zezan. 
Irizpen eskaerarekin batera jarraian zehaztutako dokumentazioa igorri zuen:
· 17/2026 Foru Agindua, urtarrilaren 23koa, zeinaren bidez hasiera ematen baitzaio Arabako Lurralde Historikoan behien errinotrakeitis infekziosoa (IBR) prebenitu, kontrolatu eta desagerrarazteko programa nahitaezkoa dela ezartzen duen Foru Gobernu Kontseiluaren foru dekretuaren proiektua egiteko prozedurari. 
· Entzunaldiko eta jendaurrean jartzeko izapidearen emaitzei buruzko memoria, aurkeztutako alegazioekin eta aurkeztutako alegazio idazki bakoitzari buruz Abeltzaintza Zerbitzuak emandako txostenekin batera. 
· Genero eraginari buruzko txostena, Nekazaritzako Idazkaritza Teknikoko Zerbitzuarena, 2026ko urtarrilaren 27koa.
· Berdintasun Zerbitzuak genero eraginaren ebaluazioa egiaztatzeko eskaerari egindako oharrak, 2026ko otsailaren 9koak.
· Arau eraginari buruzko txosten laburtua, Nekazaritzako Idazkaritza Teknikoko Zerbitzuko teknikariarena, 2026ko apirilaren 1ekoa.
Apirilaren 20an, espedientea osatzeko eskatu zen, eta irizpena emateko epea eten zen, honako dokumentazio hau jaso arte: 
· Arau eraginaren txosten osagarria, non erregulazioaren egokitasuna aztertu eta proposamenaren azterketa juridikoa garatzen den. 
· Proiektuaren oinarri gisa aipatzen den 2004/558/EE Erabakiaren indarraldiari buruzko azalpena. 
· Txosten osagarria, non Animalien Osasunari buruzko apirilaren 24ko 8/2003 Legearen 8. artikuluan xedatutako kautelazko neurria hartzeko araudian aurreikusitako inguruabarrak daudela justifikatzen den. 
Apirilaren 30ean, Nekazaritzako Idazkaritza Teknikoko Zerbitzuko teknikariak beste txosten bat bidali zuen, egindako eskaerari erantzuteko. 
Txosten hori aztertuta, maiatzaren 14an txostena osatzeko eskatu zen berriro, honako alderdi hauei dagokienez:
· Proiektuaren oinarri gisa aipatzen den 2004/558/EE Erabakiaren indarraldiari buruzko azalpena.
· Arau proiektua Animalien Osasunari buruzko apirilaren 24ko 8/2003 Legearen 8. artikulura egokitzearen harira: kautelazko neurria hartzea eragin duen gaixotasuna Epizootien Nazioarteko Kode Zoosanitarioan edo estatuko edo Europako Erkidegoko araudian aurreikusita dauden eta nahitaez deklaratu behar diren animalien gaixotasuna den, eta hartutako neurriaren indarraldia. 
Maiatzaren 19an, Arabako Lurralde Historikoan IBR desagerrarazteko programaren nahitaezkotasuna ezartzearen egokitasunari buruz Abeltzaintza Zerbitzuko buruak egindako txosten osagarri bat igorri zitzaion kontsulta batzorde honi.
II. GOGOETA JURIDIKOAK
1.- Eskumen titulua eta arauak emateko gaikuntza. 
Euskal Herriaren Autonomia Estatutuaren abenduaren 18ko 3/1979 Lege Organikoaren 10.9 artikuluak xedatzen duenez, Euskal Autonomia Erkidegoak eskumen esklusiboa du gai honetan: “Nekazaritza eta abeltzaintza, ekonomiaren antolamendu orokorrarekin bat”.
Aurreko manuari dagokionez, Autonomia Erkidego Osorako Erakundeen eta bertako Lurralde Historikoetako Foruzko Jardute Erakundeen arteko harremanei buruzko azaroaren 25eko 27/1983 Legeak 7.b) artikuluan adierazten du lurralde historikoen eskumena dela erakunde erkideek beren lurraldean garatu eta betearaztea “2. Animalien ekoizpena eta osasuna”.
Ondoren, 8.2 artikuluak ezartzen du ezen, lurralde historikoei arauak garatzea eta betearaztea dagozkien gaietan, honako ahal hauek izango dituztela lurralde historikoek: a) erakunde erkideetatik datozen arauen araugintza garapena, eta ezin direla arau horietan xedatutakoaren aurka joan; b) araugintza; c) administratiboa, ikuskapena barne; d) berrikuslea administrazio bidean. 
Hala, eskumen esparru horren arabera, animalien osasunaren arloan, EAEko erakunde erkideei dagokie legegintza eskumena, estatuko oinarrizko araudia errespetatuz —Espainiako Konstituzioaren 149.1 artikuluan estatuari aitortutako eskumen esklusiboen babesean eman zen—, eta hura garatu eta betearaztea, aldiz, lurralde historikoetako foru organoei. 
Araudi sektoriala Animalien Osasunari buruzko apirilaren 24ko 8/2003 Legeak osatzen du. Oinarrizko araudia da, Konstituzioaren 149.1.13.a, 16.a eta 23.a artikuluetan xedatutakoaren babesean. Estatuaren esku uzten du jarduera ekonomikoaren oinarrien eta plangintza orokorraren koordinazioaren, osasunaren oinarrien eta koordinazio orokorraren eta ingurumena babesteari buruzko oinarrizko legeriaren arloko eskumen esklusiboa. Bestalde, lege horren 8. artikuluan, zenbait babes neurri sanitario ezartzen dira, eta estatuko administrazio orokorrak edo autonomia erkidegoetako organo eskudunek hartu ahal izango dituzte horiek. 
Autonomia erkidegoan ez dago gaiaren inguruko erregulaziorik, eta, beraz, aztergai dugun foru dekretuaren proiektuak zuzenean garatzen du estatuko araudia, Animalien Osasunari buruzko 8/2003 Legearen 8. artikuluan jasotako gaikuntzan oinarrituta.
Kontuan hartuta EAEko erakunde erkideek ez dutela erabili beren legegintza eskumena, foru organoei animalien osasunaren arloan dagokien araugintza eta betearazpen eskumena foru organoek balia dezakete estatutik datorren oinarrizko araudiari dagokionez, hura baita arlo horretako oinarrizko araudia, eta, hortaz, Animalien Osasunari buruzko 8/2003 Legearen 8. artikuluan jasotako gaikuntza lurralde historikoetako foru organoek balia dezakete.
Bestalde, Arabako Foru Aldundiaren gobernuari, antolaketari eta araubide juridikoari buruzko martxoaren 15eko 10/2023 Foru Arauaren 3. artikuluaren arabera, Foru Gobernu Kontseiluarena da araugintza ahala. 
2.- Kontsulta batzordearen eskumena.
Arabako Foru Administrazioaren Aholku Batzordea sortu eta haren erregelamendu organikoa onartzen duen martxoaren 30eko Kontseiluaren 40/1999 Foru Dekretuaren 3.1 b) artikuluak xedatzen duenez, kontsulta batzordeak nahitaezko irizpen ez loteslea emango du “Lurralde Historikoaren eskumen esklusiboko edo arau garapeneko gaiak arautzen dituzten foru arauak betearazteko ematen diren erregelamendu xedapenen proiektuetan, edo Euskal Autonomia Erkidegoko legeak betearazteko ematen diren xedapenetan, Lurralde Historikoari eskumen horiek erregelamendu bidez garatzeko eskumena dagokion gaietan”. 
Aurreko apartatuan esan bezala, Lurralde Historikoak arlo horretako arauak garatzeko eskumena duenez, ondoriozta daiteke Arabako Foru Aldundiak ere baduela araugintza ahala, eta, horregatik, nahitaezkoa dela kontsulta batzordearen irizpena.  
3.- Xedapen orokorrak egiteko prozedura. 
1. Araudi aplikagarria. 
Foru Gobernu Kontseiluaren otsailaren 28ko 6/2023 Foru Dekretuak Arabako Foru Aldundiaren xedapen orokorrak egiteko prozedura onesten du (2023ko martxoaren 8ko ALHAO, 28. zenbakia). Azken xedapenak dio ALHAOn argitaratu eta hurrengo egunean jarriko dela indarrean. 
Irizpenerako aurkeztu den proiektua egiteko prozedura Nekazaritzako foru diputatuaren urtarrilaren 23ko 17/2026 Foru Aginduaren bidez hasi zen, eta, beraz, aipatutako foru dekretua aplikatuko zaio, azken xedapenarekin bat etorriz. 
2. Urteko araugintza plana. 
6/2023 Foru Dekretuaren 4. artikuluak hauxe ezartzen du: urte bakoitzeko azken hiruhilekoan, Arabako Foru Aldundiak urteko araugintza plan bat onetsiko du, eta, bertan, hurrengo urteko ekitaldian onesteko proposatu asmo dituen foru araugintzako ekimenak jasoko dira. Organo eskudunak urteko araugintza planean agertzen ez den arau proposamen bat sustatzen badu, xedapena egiteko prozedurari hasiera emateko ebazpenean justifikatu beharko da erregulazio horren premia edo beharra. 
2026ko Urteko Araugintza Plana berrikusi ondoren, egiaztatu da araugintza ekimen hau ez dagoela planean aurreikusita, nahiz eta urtarrilaren 23ko 17/2026 Foru Aginduan lehenbailehen izapidetu behar dela justifikatu den. 
3. Erregulazio onaren printzipioak. 
Proiektuaren hitzaurreak justifikatzen du bat datorrela Administrazio Publikoen Administrazio Prozedura Erkidearen urriaren 1eko 39/2015 Legearen 129. artikuluan araututako erregulazio onaren printzipioekin, baita Arabako Foru Aldundiaren xedapen orokorrak egiteko prozedura onesten duen Foru Gobernu Kontseiluaren otsailaren 28ko 6/2023 Foru Dekretuaren 3. artikuluan arautzen direnekin ere. 
4. Nahitaezko txostenak eta izapideak. 
Proposamena Nekazaritza Sailak izapidetu du, Diputatu Nagusiaren ekainaren 30eko 152/2023 Foru Dekretuak sail horri esleitutako eginkizun eta eskumenekin bat etorriz —dekretu horrek Arabako Foru Aldundiaren sailen egitura zehazten du 2023-2027 legegintzaldirako, eta Diputatu Nagusiaren ekainaren 28ko 78/2024 Foru Dekretuak aldatu zuen—. 
Arau eraginari buruzko txostena Nekazaritzako Idazkaritza Teknikoko Zerbitzuak egin du apirilaren 1ean, eta, batzorde honek egindako eskaeren ondoren, apirilaren 30eko eta maiatzaren 19ko txostenen bidez osatu da. 
Txostenotan, proiektuaren ekonomia eta aurrekontu eraginari buruzko apartatuan adierazten denez, proiektuak “ez dakar administrazio karga gehigarririk, eta ez du inolako eraginik Arabako Foru Aldundiaren giza baliabideetan”. Hala eta guztiz, ez da aztertu haren aurrekontu eragina, maiatzaren 23ko 29/2017 Foru Dekretuaren II. eranskinean jasotako arauaren eraginari buruzko txostena egiteko gidaren 2.5 apartatuaren arabera —foru dekretu hori indarrean dago 6/2023 Foru Dekretuaren bigarren xedapen iragankorraren arabera—, nahiz eta foru dekretuaren proiektuaren eranskinaren 6. artikuluak hau dioen: “programa gauzatzearen ondoriozko gastu guztiak AFAk hartuko ditu bere gain, programa aplikatzen den lehen urtean (…)”. 
Genero eraginari buruzko txostena, bestalde, Nekazaritzako Idazkaritza Teknikoko Zerbitzuak egin du 2026ko urtarrilaren 27an. Aldundiko Berdintasun Zerbitzuak txostena egiaztatu du 2026ko otsailaren 9an. 
5. Aldez aurreko kontsulta eta entzunaldiko eta jendaurrean jartzeko izapidea. 
Arau proiektu honen prozedura izapidetzean, aldez aurreko kontsultaren izapidea egin da 6/2023 Foru Dekretuaren 9. artikuluan eskatzen den gutxieneko eperako, urtarrilaren 23ko 17/2026 Foru Aginduan zehaztutakoarekin bat. 
Halaber, espedientean jasota dago proiektuak entzunaldiko eta 10 egun baliodunez jendaurrean jartzeko izapidea bete duela, eta hori bat dator 6/2023 Foru Dekretuaren 14.3 artikuluan xedatutakoarekin. Izapide horretan, ekarpenak egin dira, eta Abeltzaintza Zerbitzuak egindako txostenetan aztertu dira horiek.
6. Prozedura izapidetzeko epealdia. 
6/2023 Foru Dekretuaren 24.2. artikulua betez, Foru Gobernu Kontseiluaren foru dekretuen proiektuak izapidetuta, organo horrek behin betiko onetsi beharko ditu, zortzi hilabeteko epean, prozedura hasi zenetik zenbatzen hasita. 
Prozedura hau Nekazaritzako foru diputatuaren urtarrilaren 23ko 17/2026 Foru Aginduaren bidez hasi zen; beraz, irizpen hau ematen den egunean, epea ez da amaitu. 
III. PROIEKTUAREN DESKRIBAPENA
Erregelamendu arauaren proiektua bi artikuluk, azken xedapen batek eta eranskin batek osatzen dute —hitzaurrea ere badu, eta, bertan, arauaren xedea deskribatzen da eta eskumenen, erreferentziako arau esparruaren eta proposatzen den erregulazioaren beharraren inguruko gaiak jorratzen dira—. 
Lehenengo artikuluak Arabako Lurralde Historikoan IBR prebenitu, kontrolatu eta desagerrarazteko programa nahitaezkoa dela ezartzen du. Bigarren artikuluak klausula bat du, eta Nekazaritza Saileko titularrari arau proiektua garatzeko ahalmena ematen dio. Azken xedapenak hura indarrean sartzea ezartzen du.
Bestalde, eranskinak zortzi artikulu ditu, eta alderdi hauek arautzen dira artikuluotan: xedea (1. artikulua) eta aplikazio eremua (2. artikulua), ustiategien osasun kalifikazioa (3. artikulua), ustiategien kalifikazio ofizialen erregistroa (4. artikulua), programaren zuzendaritza teknikoa (5. artikulua), programaren kostua (6. artikulua), laborategi ofiziala (7. artikulua) eta arau hausteak (8. artikulua).
Foru dekretuaren proiektuaren egitura hori ez dator bat maiatzaren 23ko 29/2017 Foru Dekretuaren IV. eranskinean jasotako xedapen orokorren proiektuak egiteko araugintza jarraibideekin —foru dekretu hori indarrean dago 6/2023 Foru Dekretuaren bigarren xedapen iragankorraren arabera—. Alde horretatik, eranskinek eduki hau izan behar dute: xedapenaren artikuluetan sartu ezin den dokumentazio osagarria edo izaera edo edukiagatik eranskin batean jaso behar diren dokumentuak. Aitzitik, gaiaren erregulazioa bera erregelamendu arauaren xedapen zatian jaso behar da. 
Horregatik, aztergai den foru dekretuaren proiektuaren eranskinaren edukia proiektuaren xedapen zatian sartu behar da, eta ez eranskin batean. 
Azkenik, proiektuaren bigarren artikuluaren edukia azken xedapen gisa arautu beharreko gaia da, aipatutako jarraibideetan zehazten den bezala. 
IV. PROIEKTUAREN EDUKIAREN AZTERKETA
Proiektatutako xedapenak Arabako Lurralde Historikoan behien errinotrakeitis infekziosoa (IBR) prebenitu, kontrolatu eta desagerrarazteko programa nahitaezkoa dela ezartzen du. Jarraian, horri buruzko zenbait ohar bildu ditugu.
a) Azalpenen zatia edo hitzaurrea: azalpenen zatian, erregelamendu arauaren oinarria zehazten da, alegia, Kontseiluaren 64/432/EEE Zuzentaraua aplikatzen duen Batzordearen 2004ko uztailaren 15eko 2004/558/EE Erabakia. Hala ere, Abeltzaintza Zerbitzuak 2026ko maiatzaren 19an emandako txostenean jasotzen denez, erabaki hori indargabetu egin zuen Europako Batzordearen 2021eko apirilaren 15eko 2021/620 (EB) Betearazpen Erregelamenduak —Europako Parlamentuaren eta Kontseiluaren 2016/649 (EB) Erregelamendua aplikatzeko arauak ezartzen ditu, zenbait estatu kidetan, zonaldetan edo horien konpartimentutan gaixotasunik gabeko estatusa eta txertorik gabeko gaixotasunik gabeko estatusa onesteari buruzkoak, zerrendako gaixotasun jakin batzuei eta zerrendako gaixotasun horiek desagerrarazteko programak onesteari dagokienez—. 
Txosten horretan bertan, eremu horretan indarrean dagoen araudi gisa aipatzen da Batzordearen 2018ko abenduaren 3ko 2018/1882 (EB) Betearazpen Erregelamendua —zerrendako gaixotasun kategoriei prebentzio eta kontrol arau jakin batzuk aplikatzeari buruzkoa da, eta gaixotasun horiek hedatzeko arrisku nabarmena dakarten espezieen eta espezie taldeen zerrenda bat ezartzen du—. Txostenean, ordea, ez da zehazten indargabetutako 2004/558/EE Erabakian ezarritako neurriak, zeinak erregelamendu araua hartzeko oinarri ziren, indarrean dagoen araudian mantentzen diren ala ez. 
Horregatik, foru dekretuaren proiektuaren azalpenen zatian, beharrezkoa izango da zehaztea indarrean dagoen araudia dela erregelamendu araua hartzeko oinarria, eta animalien gaixotasun jakin batzuk prebenitu eta kontrolatzeko neurri horiek hartzea aurreikusten duen Europako araudia aipatu beharko da. 
Bigarrenik, foru dekretuaren proiektu hau Animalien Osasunari buruzko apirilaren 24ko 8/2003 Legearen 8. artikuluan jasotako gaikuntzaren barruan sartzen da, txosten honen II. apartatuan azaldu den legez. Artikulu horrek babes neurriak arautzen ditu, eta, zehazki, hau xedatzen du: “Epizootien Nazioarteko Kode Zoosanitarioan edo estatuko edo Europako Erkidegoko araudian aurreikusita dauden eta nahitaez deklaratu behar diren animalien gaixotasunak, bereziki hedapen handikoak, lurralde nazionalean sartzea edo zabaltzea prebenitzeko, edo kasu susmagarriak, baieztatuak edo osasun arrisku larrikoak daudenean gaixotasun horien hedapena prebenitzeko, estatuko administrazio orokorrak edo autonomia erkidegoetako organo eskudunek, ofizioz edo estatuko administrazio orokorrak eskatuta, kautelazko neurri hauek hartu ahal izango dituzte: g) txertoak jartzeko nahitaezko programa bat egitea”.
Espedientean justifikatu da Animalien Osasunari buruzko apirilaren 24ko 8/2003 Legearen 8. artikuluan eskatzen diren betekizunak betetzen direla kautelazko neurri hori hartzeko. Zehazki, nahitaez deklaratu beharreko gaixotasuna dela, urriaren 10eko 779/2023 Errege Dekretuaren arabera, eta badirela neurri hori hartzeko arrazoiak gaixotasun hori Arabako Lurralde Historikoan zabal ez dadin. 
Hala ere, foru dekretuaren proiektuaren azalpenen zatian neurri hori hartzeko ematen den justifikazioa berrikustea gomendatzen da, arauaren motibazioa laburra izan dadin, xedapen orokorrak egiteko araugintza jarraibideetan jasotzen den bezala, maiatzaren 23ko 29/2017 Foru Dekretuaren IV. eranskinean. 
b) Txosten honen III. apartatuan zehaztu den legez, foru dekretuaren eranskinean jaso den edukia arau baten xedapen zatikoa da, eta, beraz, bidezkoa da eduki hori xedapen zatiko artikulu gisa txertatzea. 
c) Eranskinaren 1. artikuluak xedapenaren xedea arautzen du, eta, haren arabera, Arabako Lurralde Historikoan IBR prebenitu, kontrolatu eta desagerrarazteko programa dekretua argitaratzen den egunetik hasita da nahitaezkoa. Hala ere, proiektuaren azken xedapenaren arabera, proiektua ALHAOn argitaratu eta hurrengo egunean jarriko da indarrean. Ondorioz, zehaztu beharko da programa foru dekretua indarrean jartzen denetik aurrera izango dela nahitaezkoa. 
Bestalde, artikulu horretan adierazten da ezen, foru dekretu honetan araututakoaren kasuan izan ezik, Behien errinotrakeitis infekziosoa prebenitu, kontrolatu eta desagerrarazteko jarduketen oinarriak ezartzen dituen irailaren 27ko 554/2019 Errege Dekretuaren irizpideen arabera gauzatuko dela prebentzio, kontrol eta desagerrarazte programa. Arau testua berrikusita, bertan ez da jarduketa irizpiderik ageri. Hortaz, beharrezkoa izango da artikulu horren idazketa berrikustea eta, kasua bada, 554/2019 Errege Dekretuaren zer arau aplikatuko diren zehaztea programa hori Arabako Lurralde Historikoan gauzatzeko. 
Zentzu horretan, Abeltzaintza Zerbitzuak 2026ko maiatzaren 19an egindako txostenean, 554/2019 Errege Dekretuak abereen lekualdaketari dagokionez ezartzen dituen murrizketak aplikatzeko asmoa dagoela aipatzen da. Hala ere, foru dekretuaren proiektuan ez da horri buruzko ezer arautzen. Orduan, kontuan hartuta neurri murriztailea dela, beharrezkoa izango da neurri hori espresuki arautzea foru dekretuan, Arabako Foru Aldundiak horretarako eskumena badu. 
d) Eranskinaren 6. artikuluak xedatzen duenez, programa aplikatzen den lehen urtean Arabako Foru Aldundiak hartuko ditu bere gain programa gauzatzearen ondoriozko gastuak. Eta, ondoren, hau dio artikuluak: “foru laguntzaren intentsitatea urte bakoitzerako aldatu ahal izango da, dagokion foru aginduaren bidez”. 
Dena den, ez da egiaztatzen horretarako aurrekonturik dagoenik, eta ez da ezartzen nola gauzatuko den programa hori. Hori horrela, dagokion dirulaguntza lerroa onetsiz gauzatuko bada, kasuan kasuko oinarri arautzaileak onetsi behar dira, Arabako Lurralde Historikoko dirulaguntzei buruzko urriaren 19ko 11/2016 Foru Arauaren 16. artikuluan xedatutakoari jarraikiz. 
Era berean, programa nola gauzatuko den zehazten ez denez, batzorde honek ezin du iritzirik eman laguntzaren intentsitatea aldatzeko eskumena saileko titularraren esku uzteari buruz. Hala eta guztiz, zehaztu beharra dago ekitaldi bakoitzeko aurrekontua gauzatzeko foru arauak zehaztuko duela zein foru organori dagokion erreserbatzea, gastuak baimentzea, gastuak xedatzea eta betebeharrak aitortzea, Aurrekontuei buruzko urtarrilaren 25eko 3/2023 Foru Arau Orokorraren 75. artikuluan xedatutakoaren arabera.
Aurreko guztia aintzat hartuta, kontsulta batzordeak honako ondorio hauek ateratzen ditu:
V. ONDORIOAK
Lehena. Foru dekretuaren proiektua ordenamendu juridikora egokitzen da, irizpen honen IV. apartatuan jasotako gogoetak alde batera utzi gabe. 

